32004R0415
L 068/10
JURNALUL OFÍCIAL AL UNIUNII EUROPENE
REGULAMENTUL (CE) NR. 415/2004 AL COMISIEI
din 5 martie 2004
de modificare a Regulamentului (CE) nr. 2099/2002 al Parlamentului European și al Consiliului de instituire a unui Comitet pentru siguranța maritimă și prevenirea poluării de către nave (COSS) și de modificare a regulamentelor privind siguranța maritimă și prevenirea poluării de către nave
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 2099/2002 al Parlamentului European și al Consiliului din 5 noiembrie 2002 de instituire a unui Comitet pentru siguranța maritimă și prevenirea poluării de către nave (COSS) și de modificare a regulamentelor privind siguranța maritimă și prevenirea poluării de către nave (1), în special articolul 7,
întrucât:
(1)
Regulamentul (CE) nr. 2099/2002 a instituit Comitetul COSS.
(2)
Rolul Comitetului COSS este de a centraliza sarcinile comitetelor înființate în conformitate cu legislația comunitară privind siguranța maritimă, prevenirea poluării de către nave și protecția condițiilor de muncă și de viață la bordul navelor.
(3)
Ar trebui ca întreaga legislație comunitară nouă adoptată în domeniul siguranței maritime să prevadă o cale de atac în fața COSS.
(4)
Articolul 6 din Directiva 2002/6/CE a Parlamentului European și a Consiliului din 18 februarie 2002 privind formalitățile de raportare pentru navele care sosesc în și/sau pleacă din porturile statelor membre ale Comunității (2) prevede sprijinirea Comisiei de către comitetul instituit în temeiul articolului 12 alineatul (1) din Directiva 93/75/CEE a Consiliului (3). Acest comitet a fost înlocuit de COSS în temeiul Regulamentului (CE) nr. 2099/2002.
(5)
Articolul 28 din Directiva 2002/59/CE a Parlamentului European și a Consiliului din 27 iunie 2002 de instituire a unui sistem de monitorizare și informare privind traficul navelor maritime și de abrogare a Directivei 93/75/CEE a Consiliului (4) prevede sprijinirea Comisiei de către un comitet.
(6)
Articolul 9 din Regulamentul (CE) nr. 782/2003 al Parlamentului European și al Consiliului din 14 aprilie 2003 privind interzicerea compușilor organostanici la bordul navelor prevede sprijinirea Comisiei de către COSS (5).
(7)
Articolul 11 din Directiva 2003/25/CE a Parlamentului European și a Consiliului din 14 aprilie 2003 privind cerințele de stabilitate specifice pentru navele de pasageri ro-ro prevede asistarea Comisiei de către COSS (6).
(8)
În temeiul articolului 7 din Regulamentul (CE) nr. 2099/2002, articolul 2 alineatul (2) din regulamentul în cauză ar trebui modificat pentru a include o trimitere la actele Comunității care conferă COSS competențe de punere în aplicare, care au intrat în vigoare după adoptarea regulamentului.
(9)
Măsurile prevăzute prin prezentul regulament sunt conforme cu avizul Comitetului pentru siguranța maritimă,
ADOPTĂ PREZENTUL REGULAMENT:
Articolul 1
La articolul 2 alineatul (2) din Regulamentul (CE) nr. 2099/2002 se adaugă următoarele litere:
„(p)
Directiva 2002/6/CE a Parlamentului European și a Consiliului din 18 februarie 2002 privind formalitățile de raportare pentru navele care sosesc în și/sau pleacă din porturile statelor membre ale Comunității (7);
(q)
Directiva 2002/59/CE a Parlamentului European și a Consiliului din 27 iunie 2002 de instituire a unui sistem de monitorizare și informare privind traficul navelor maritime și de abrogare a Directivei 93/75/CEE a Consiliului (8);
(r)
Regulamentul (CE) nr. 782/2003 al Parlamentului European și al Consiliului din 14 aprilie 2003 privind interzicerea compușilor organostanici la bordul navelor (9);
(s)
Directiva 2003/25/CE a Parlamentului European și a Consiliului din 14 aprilie 2003 privind cerințele de stabilitate specifice pentru navele pentru pasageri ro-ro (10).
Articolul 2
Prezentul regulament intră în vigoare în ziua publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 5 martie 2004.